L'Ajuntament de Rodonyà demana a Educació una remodelació de l'Escola Les Comes
També es reclama ampliar al juliol la cobertura del servei de primer cicle d'Educació Infantil
04/03/2019 12:34 | Actualitzat a 08/03/2019 13:10
Escola Les Comes de Rodonyà | Google Maps
L'alcalde de Rodonyà, Enric Ferré, i la regidora d'Ensenyament, Montserrat Papiol, s'han reunit aquest dilluns, 4 de març, amb el director dels Serveis Territorials d'Educació a Tarragona, Jean-Marc Segarra, i el seu adjunt, Quim Medina. L'objectiu de la trobada, celebrada al Castell de Rodonyà, era posar de relleu les mancances que pateix l'Escola les Comes, situada en un edifici antic i amb dos mòduls prefabricats annexos, així com parlar de la capacitat del centre en matèria d'alumnat i dels espais de què disposa.
Deficiències importants a l'Escola Les Comes
Des de fa temps, l'escola de Rodonyà presenta un estat de conservació deficient i acumula greuges importants. En la reunió d'avui l'Ajuntament de Rodonyà ha demanat que el Departament d'Educació inclogui en les seves previsions la remodelació de l'escola atès que l'estat del centre fa que constantment s'hi hagin de fer reparacions. Segarra s'ha compromès a incorporar en la planificació de futures remodelacions de centres educatius la de l'escola de Rodonyà.
Estat actual d'una de les aules de l'escola de Rodonyà | Redacció
L'edifici actual de l'Escola Les Comes és de propietat municipal i data de la dècada dels anys 70 del segle XX. Actualment té un centenar d'alumnes. Arran de l'augment de la població i de l'assimilació d'alumnes de les urbanitzacions i d'alguns pobles veïns, des de fa uns anys s'ha hagut de recórrer a mòduls prefabricats per tal de donar cabuda a les necessitats actuals. No obstant això, aquest fet comporta mancances importants quant a les instal·lacions educatives i afecta el desenvolupament qualitatiu de les activitats.
Pla experimental per a la implantació del primer cicle d'educació infantil
En la reunió d'avui també s'ha aprofitat per parlar del Pla experimental per a la implantació del primer cicle d'educació infantil a l'Escola les Comes que, des del curs 2017-2018, permet acollir els infants d'1 a 3 anys a les instal·lacions de l'escola. Ferré ha demanat la millora del servei amb una cobertura de dates més àmplia, que permeti allargar l'atenció als infants en el mes de juliol i abordar la planificació del curs des de principis de setembre.